
Raport de specialitate privind aprobarea finanțării, din bugetul de venituri și cheltuieli al municipiului Drobeta Turnu Severin, a contribuției proprii a Liceului I. St. Paulian, la cheltuielile eligibile aferente proiectului “Două voci și un scop” (Two voices and one purpose)
UAT Municipiul Drobeta Turnu Severin, în parteneriat cu Liceul de Artă I. St. Paulian și Școala Gimnaziala Sfântul Chiril și Sfântul Metodiu din Vidin, au depus spre finanţare, în cadrul Programului VI-A România - Bulgaria, prioritatea 3: O regiune educată, obiectiv specific 4.2 - Îmbunătățirea accesului egal la servicii incluzive și de calitate în domeniul educației, formării profesionale și învățării pe tot parcursul vieții prin dezvoltarea unei infrastructuri accesibile, inclusiv prin promovarea rezilienței pentru educația și formarea profesională la distanță și online, proiectul “Două voci și un scop” (Two voices and one purpose).
Obiectivul general al proiectului îl constituie creşterea procesului de învăţământ pentru ca fiecare elev să beneficieze de dezvoltarea integrată şi armonioasă a individualităţii umane pentru a fi pregătit pentru învăţământul superior.
Liceul I. St. Paulian din municipiul Drobeta-Turnu Severin este partener în proiectul “Două voci și un scop” (Two voices and one purpose) care presupune și o contribuție proprie, în cuantum de 2% din valoarea finanțării per partener. Suma aferentă acestei cofinanțări pentru Liceul I. St. Paulian este de 9.038,04 lei, echivalentul a 1.804,00 euro.
În conformitate cu prevederile Legii nr. 273/2006 privind finanțele publice locale, cu modificările și completările ulterioare, precum și ale Legii educației naționale nr. 1/2011, unitățile administrativ-teritoriale pot participa la finanțarea unor proiecte derulate de unitățile de învățământ de pe raza teritorial-administrativă.
Având în vedere solicitarea formulată de conducerea Liceului „I. St. Paulian”, precum și importanța implementării acestui proiect pentru dezvoltarea infrastructurii educaționale și creșterea calității actului educațional, se impune susținerea financiară a acestei cofinanțări din bugetul local.
În consecinţă, vă rugăm să analizaţi şi să hotărâţi asupra următoarelor:
-  aprobă finanțarea, din bugetul de venituri și cheltuieli al municipiului Drobeta Turnu Severin, a sumei de 9.038,04 lei (1.804,00 euro), reprezentând contribuția proprie a Liceului I. St. Paulian, la cheltuielile eligibile aferente proiectului “Două voci și un scop” ( Two voices and one purpose), în cadrul Programului Interreg VI-A România - Bulgaria, prioritatea 3, obiectiv specific 4.2.

